Ramaphosa besing swart boere se lofPres. Cyril Ramaphosa. Foto: Phando Jikelo/ANA Pres. Cyril Ramaphosa het Maandagaand die African Farmers’ Association of South Africa (Afasa) geloof dat hulle die “vooropgestelde idees teenoor swart boere uitdaag en die samelewing se houding verander”. Ramaphosa het gaste by ŉ gala-ete en toekenningsgeleentheid in Kempton Park aan die Oos-Rand toegespreek. Die president het gesê sedert Afasa sewe jaar terug ontstaan het, skyn die vereniging die lig op die historiese uitdagings wat swart boere in die gesig staar aangesien hulle weens die kleur van hul vel sistemies gemarginaliseer is in die landboubedryf. “Afasa daag die vooropgesette idees oor swart boere uit en verander houdings dwarsdeur die samelewing. Hulle bewys dat swart Suid-Afrikaners grond suksesvol kan besit en bestuur en dat hulle in staat is om suksesvol te boer om voedselsekuriteit en ŉ volhoubare lewensbestaan te verseker,” het Ramaphosa gesê. “Afasa herdefinieer wat daar in Suid-Afrika met die woord ‘boer’ bedoel word. En tog word die vermoë van swart boere om die grond suksesvol te bewerk beperk deur die opgehoopte nadele van eeue van onteiening en ontneming. Dít bo en behalwe die uitdagings wat hulle in die gesig staar wanneer die magte van die natuur en die magte van die markte saamsweer om produksie te beperk en winsgewendheid te ondermyn.” Senzeni Zokwana, minister van landbou, bosbou en visserye, en Vuyokazi Mahlati, president van Afasa, was onder die gaste wat die geleentheid bygewoon het. Ramaphosa het beklemtoon dat grond in Suid-Afrika gedeel moet word en dat sy regering boere sal ondersteun. “Hierdie land se grond moet verdeel word onder diegene wat dit graag wil bewerk en die mense wat dit wil bewerk moet die nodige ondersteuning en aanmoediging gegee word om suksesvol te wees. Dit is noodsaaklik om sodoende die onregte van die verlede reg te stel. Dit is ook nodig om ŉ regverdige en voorspoedige toekoms vir almal te verseker,” het hy gesê. “Ons het begin met ŉ program van versnelde grondhervorming wat daarop gemik is om meer grond teen ŉ vinniger pas onder swart Suid-Afrikaners te verdeel; dit sal sekerheid gee vir dié wat onseker is en dit sal die skeefgetrekte patrone van ontwikkeling, beide in ons stede en landelike gebiede, regstel.” Die president het gesê die huidige vurige debat rondom grondonteiening sonder vergoeding word verwelkom. “Deur grondhervorming te versnel, en met die nodige ondersteuning van die staat, sal meer en meer swart boere na vore kom en die ekonomiese potensiaal van ons land en sy mense ontsluit. Ons moet as ŉ nasie saamwerk om ons grondhervormingsprogram ŉ sukses te maak. Dit is tyd vir Suid-Afrikaners om mekaar te vind en nie met mekaar te baklei nie,” het Ramaphosa gesê. “Swart en wit boere moet saam, en in samewerking met die regering, ŉ beter toekoms vir die landbou-ekonomie en die samelewing in geheel bou. Ons is oortuig dat die billike verdeling van grond die hart is van ŉ verenigde en hegte nasie.”